2 vroue op Kersdag in Kaapstad doodgeskiet | Netwerk24
2 vroue op Kersdag in Kaapstad doodgeskiet
Deur Maygene de Wee 26 Desember 2019 12:34
Twee vroue is op Kersdag in Uitsig, Ravensmead in Kaapstad, in vermoedelik 'n bendeverwante skietvoorval doodgeskiet.
Kol. Andrè Traut, polisiewoordvoerder, sê die vroue is onderskeidelik 54 en 56 jaar oud.
Hy sê die voorval het Woensdag omstreeks 09:40 gebeur. "Ons speurders is besig om leidrade op te volg."
Valentino Grootetjie. Foto: Son
Die polisie het gevra dat mense met inligting oor die voorval die Stop Misdaadnommer by 0860 010 111 bel.
Dié skietvoorval volg op die skietvoorval Saterdag omstreeks 14:00 buite 'n woonstel in Druryhof in Lavender Hill waarin Valentino Grootetjie (5) doodskiet en 'n 22-jarige vermeende bendelid ernstig gewond is.
Die gewonde man was glo 'n ent weg van die seun toe hy geskiet is. Hy word in die hospitaal behandel.
Gemeenskapslede beweer die seun is geskiet deur mense wat gestuur is om iemand anders aan te val en hy het toe in die spervuur beland.
Twee mans van onderskeidelik 24 en 29 jaar is Maandag weens die seun se dood aangekeer. Hulle sal Vrydag in die hof verskyn op aanklagte van moord en poging tot moord.